《金盏子 水仙》
宋代·赵以夫

得水能仙，似汉皋遗佩，碧波涵月。蓝玉暖生烟，称缟袂黄冠，素姿芳洁。

亭亭独立风前，照冰壶澄彻。当时事，琴心妙处谁传，顿成愁绝。

六出自天然，更一味清香浑胜雪。西湖秋菊寒泉，似坡老风流，至今人说。

殷勤折伴梅边，听玉龙吹裂。丁宁道，百年兄弟，相看晚节。

作者简介：赵以夫(1189－1256)，字用父，号虚斋，福建省福州府长乐县（今福建省福州市长乐区）人。南宋嘉定十年(1217)进士。历知邵武军、漳州，皆有治绩。嘉熙初(1237)，为枢密都承旨兼国史院编修官。二年，知庆元府兼沿海制置副使，四年，复除枢密都承旨，淳祐五年(1245)，出知建康府，七年，知平江府。以资政殿学士致仕。有《虚斋乐府》。